Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2003 M. LAPKRIČIO 12 D. NUTARIMO NR. 1407 „DĖL JURIDINIŲ ASMENŲ REGISTRO NUOSTATŲ PATVIRTINIMO“ PAKEITIMO

2022 m. rugsėjo 28 d. Nr. 969

Vilnius

Lietuvos Respublikos Vyriausybė nutaria:

1. Pakeisti Juridinių asmenų registro nuostatus, patvirtintus Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“:

1.1. Papildyti 17.92 papunkčiu:

„17.92. politiniai komitetai;“.

1.2. Pripažinti netekusiu galios 18.24 papunktį.

1.3. Pakeisti 20 punktą ir jį išdėstyti taip:

„20. Registre įrašomi ir tvarkomi Nuostatų 18 punkte nurodyti bendrieji duomenys, išskyrus Nuostatų 18.8.2, 18.8.3, 18.10, 18.13, 18.15, 18.16–18.18, 18.19.4–18.19.6, 18.19.9–18.19.12 papunkčiuose nurodytus duomenis, apie profesines sąjungas ir jų susivienijimus.“

1.4. Papildyti 31.21 papunkčiu:

„31.21. apie politinius komitetus:

31.21.1. rinkimų, kuriuose politinis komitetas steigiamas dalyvauti, pavadinimas;

31.21.2. savivaldybės pavadinimas – kai politinis komitetas steigiamas dalyvauti savivaldybės tarybos ir (arba) savivaldybės mero rinkimuose.“

1.5. Pakeisti 38.7.8 papunktį ir jį išdėstyti taip:

„38.7.8. Teisingumo ministerija – ne vėliau kaip kitą darbo dieną po to, kai politinės partijos ar politinio komiteto narių sąrašas laikantis Lietuvos Respublikos politinių organizacijų įstatymo nustatytos tvarkos ir terminų nepateikiamas Teisingumo ministerijai;“.

1.6. Pakeisti 45 punktą ir jį išdėstyti taip:

„45. Notarui pateikiami dokumentai, kai steigiami:

45.1. juridiniai asmenys, išskyrus politines partijas, politinius komitetus, Europos politines partijas ar Europos politinius fondus, tradicines religines bendruomenes ar bendrijas, religines bendruomenes ar bendrijas, profesines sąjungas ir jų susivienijimus, biudžetines įstaigas, valstybės įmones, viešąsias įstaigas, kurių steigėja yra valstybė ar savivaldybė, regionų plėtros tarybas, tikrąsias ūkines bendrijas ir komanditines ūkines bendrijas, Europos teritorinio bendradarbiavimo grupes ir viešuosius juridinius asmenis, veikiančius pagal Civilinio kodekso 2.46 straipsnio 3 dalyje nurodytą teisės aktą arba Lietuvos Respublikos Seimo priimtu teisės aktu patvirtintus įstatus;

45.2. juridinių asmenų, išskyrus politines partijas, politinius komitetus, Europos politines partijas ar Europos politinius fondus, tradicines religines bendruomenes ar bendrijas, religines bendruomenes ar bendrijas, profesines sąjungas ir jų susivienijimus, biudžetines įstaigas, valstybės įmones, viešąsias įstaigas, kurių savininkė yra valstybė ar savivaldybė, tikrąsias ūkines bendrijas ir komanditines ūkines bendrijas, Europos teritorinio bendradarbiavimo grupes ir viešuosius juridinius asmenis, veikiančius pagal Civilinio kodekso 2.46 straipsnio 3 dalyje nurodytą teisės aktą arba Lietuvos Respublikos Seimo priimtu teisės aktu patvirtintus įstatus, filialai ir atstovybės;

45.3. užsienio juridinių asmenų ir kitų organizacijų filialai ir atstovybės.“

1.7. Pakeisti 48 punktą ir jį išdėstyti taip:

„48. Notarui pateikiami dokumentai po reorganizavimo registruojant naujus juridinius asmenis, išskyrus politines partijas, politinius komitetus, Europos politines partijas ar Europos politinius fondus, tradicines religines bendruomenes ar bendrijas, religines bendruomenes ar bendrijas, profesines sąjungas ir jų susivienijimus, biudžetines įstaigas, valstybės įmones, viešąsias įstaigas, kurių savininkė yra valstybė ar savivaldybė, regionų plėtros tarybas, Europos teritorinio bendradarbiavimo grupes ir viešuosius juridinius asmenis, veikiančius pagal Civilinio kodekso 2.46 straipsnio 3 dalyje nurodytą teisės aktą arba Lietuvos Respublikos Seimo priimtu teisės aktu patvirtintus įstatus.“

1.8. Pakeisti 55 punkto pirmąją pastraipą ir ją išdėstyti taip:

„55. Teisingumo ministerijai pateikiami politinės partijos, jos filialo ar atstovybės, politinio komiteto, Europos politinės partijos ar Europos politinio fondo, tradicinės religinės bendruomenės ar bendrijos, jos filialo ar atstovybės, religinės bendruomenės ar bendrijos, jos filialo ar atstovybės dokumentai ir duomenys bei jų pakeitimai, įskaitant pateikiamus kartu su prašymu išregistruoti juridinį asmenį, filialą ar atstovybę. Teisingumo ministerija netikrina juridinio asmens, jo filialo ar atstovybės pavadinimo atitikties teisės aktų reikalavimams, išskyrus Nuostatų 103–107 punktuose nurodytus pavadinimo reikalavimus. Tiesiogiai Registro tvarkytojui gali būti teikiami:“.

1.9. Pakeisti 56.3 papunktį ir jį išdėstyti taip:

„56.3. gavusi politinės partijos, jos filialo ar atstovybės, politinio komiteto, Europos politinės partijos ar Europos politinio fondo dokumentus, surašo išvadą, kuria patvirtina prašyme surašytų duomenų tikrumą, steigimo dokumento, pakeisto steigimo dokumento atitiktį įstatymų reikalavimams, ir nurodo, kad politinę partiją, jos filialą ar atstovybę, politinį komitetą, Europos politinę partiją ar Europos politinį fondą, dokumentų ir (ar) duomenų pakeitimus įregistruoti galima, nes atliktos visos įstatymuose ir politinės partijos, politinio komiteto, Europos politinės partijos ar Europos politinio fondo steigimo dokumentuose nustatytos procedūros, taip pat – kad išregistruoti politinę partiją, jos filialą ar atstovybę, politinį komitetą, Europos politinę partiją ar Europos politinį fondą galima.“

1.10. Pakeisti 85 punktą ir jį išdėstyti taip:

„85. Steigiant politinę partiją, politinį komitetą, Europos politinę partiją ar Europos politinį fondą, Registro tvarkytojui pateikiami Nuostatų 82 punkte nurodyti dokumentai, išskyrus steigimo sutartį.“

1.11. Pakeisti 106 punktą ir jį išdėstyti taip:

„106. Steigiamos ar įsteigtos politinės partijos, jos filialo ar atstovybės, politinio komiteto, Europos politinės partijos ar Europos politinio fondo, religinės bendruomenės ar bendrijos, jos filialo ar atstovybės pavadinimas negali būti tapatus anksčiau išregistruotos politinės partijos, jos filialo ar atstovybės, politinio komiteto, Europos politinės partijos ar Europos politinio fondo, religinės bendruomenės ar bendrijos, jos filialo ar atstovybės pavadinimui arba išregistruotam politinės partijos, jos filialo ar atstovybės, politinio komiteto, Europos politinės partijos ar Europos politinio fondo, religinės bendruomenės ar bendrijos, jos filialo ar atstovybės pavadinimui.“

1.12. Pakeisti 184.4 papunktį ir jį išdėstyti taip:

„184.4. Teisingumo ministerijos išvadą, jeigu likviduojama religinė bendruomenė ar bendrija, politinė partija, politinis komitetas, Europos politinė partija ar Europos politinis fondas;“.

1.13. Pakeisti 190 punktą ir jį išdėstyti taip:

„190. Jeigu politinė partija ar politinis komitetas Politinių organizacijų įstatymo nustatyta tvarka vienus metus nepateikė savo narių sąrašo, tačiau ne vėliau kaip per tris mėnesius nuo pranešimo apie numatomą inicijuoti juridinio asmens likvidavimą išsiuntimo ar viešo paskelbimo Politinių organizacijų įstatymo nustatyta tvarka jį pateikė Teisingumo ministerijai, Teisingumo ministerija ne vėliau kaip kitą darbo dieną apie pateiktą politinės partijos ar politinio komiteto narių sąrašą praneša Registro tvarkytojui.“

2. Nustatyti, kad šio nutarimo 1.2 ir 1.3 papunkčiai įsigalioja 2023 m. sausio 1 d.

Ministrė Pirmininkė	Ingrida Šimonytė

Teisingumo ministrė	Ewelina Dobrowolska